Az 1994-es Egyesült Államokban rendezett világbajnokság selejtezőire még nem nevezett az Ukrán labdarúgó-szövetség. Az első megmérettetésükre az 1996-os Eb selejtezőiben került sor. Ekkor a csoportjuk negyedik helyén végeztek Horvátország, Olaszország és Litvánia mögött. Az 1998-as világbajnokságra már jobban felkészültek az ukránok. A csoportjukban Portugáliát sikerült maguk mögé utasítani, aminek köszönhetően Németország mögött pótselejtezős helyen végeztek. A pótselejtezőben Horvátország volt az ellenfél. Az első mérkőzésre 1997. október 29-én került sor Zágrábban a Maksimir Stadionban, melyet a hazaiak Slaven Bilić és Goran Vlaović góljaival 2–0 arányban megnyertek. A visszavágót 1997. november 15-én rendezték Kijevben az Olimpiai Stadionban. Az ukránok Andrij Sevcsenko találatával gyorsan vezetést szereztek, de a horvátoknak sikerült egyenlíteniük Alen Bokšić révén. A végeredmény 1–1 lett, ami azt jelentette, hogy 3–1-es összesítéssel a horvátok jutottak ki a világbajnokságra. A 2000-es Európa-bajnokság selejtezőinek 4. csoportjában Franciaország mögött, Oroszországot 1 ponttal megelőzve a második helyen végeztek. A pótslejtezőben Szlovénia ellen léptek pályára. Az első mérkőzést 1999. november 13-án rendezték Ljubljanában, melyet a szlovénok 2–1-re megnyertek. A szlovénok részéről Zlatko Zahovič és Milenko Ačimovič, az ukránokéról Andrij Sevcsenko volt eredményes. A visszavágóra 1999. november 17-én került sor Kijevben. Az ukránok Szerhij Rebrov góljával szereztek vezetést, amit Miran Pavlin egyenlített ki. Az eredmény már nem változott és Szlovénia jutott ki az Európa-bajnokságra.